text: 1. division: Ingen feriepenge-problemer
  31 oktober 2012 kl. 09.56
  Hverken FC Fredericia eller Vejle Boldklub Kolding vil blive ramt synderligt af feriepengesagen.
  Sagen om efterbetaling af feriepenge har rystet adskillige klubber i Superligaen. Brøndby skal således efterbetale 30 mio. kr.
  Men klubberne i 1. division er ubekymrede, viser en rundringning, som Jyllands-Posten har foretaget.
  - Vi er nede i meget små penge her i Fredericia, så det kommer på ingen måde til at ødelægge vores humør, siger FC Fredericias direktør, Stig Pedersen, til avisen.
  Ifølge Stig Pedersen bliver det maksimale beløb ikke over 100.000. 
  Heller ikke i Vejle er der bekymring.
  - Vi meldte lige efter sagens afgørelse ud, at årsresultatet ikke bliver påvirket af denne sag, siger Henrik Tønder, direktør i Vejle Boldklub Kolding.
  